Az Olympique Marseille egyik szurkolói honlapja szerint a francia klub megegyezett Nagy Ádámmal a személyes folytatás feltételeiről, és az együttes vezetői elküldték az ajánlatukat a Ferencvárosnak. Franciaországban ugyanakkor nincs mindenki meggyőződve arról, hogy Nagy erősítést jelentene a Marseille-nek.

Jean-Michel Larquét nem győzték meg Nagy Ádám párharcai (Fotó: AFP)

Hirdetés

A footballclubdemarseille.fr délutáni híre szerint az OM a következő órákban véglegesítheti Michy Batshuayi eladását – a belga támadót leginkább a Chelsea-vel összefüggő hírekben emlegetik –, ugyanakkor az RMC Sportra hivatkozva arról is írnak, hogy megegyeztek Nagy Ádámmal, és a Ferencvárosnak is elküldték 1.5 millió eurós szerződésajánlatukat. Ugyanakkor azt is hozzáteszik, az összeg nem biztos, hogy meggyőzi a budapesti vezetőket, mert a Benfica szintén akcióban van, és ráígérhet a marseille-iekre.

Eközben ugyanez az oldal a hír publikálása után megszólaltatta a korábbi válogatott Jean-Michel Larquét arról, mi a véleménye Nagyról. A korábbi válogatott televíziós szakértő nincs meggyőződve a fiatal magyar játékos leigazolásának helyességéről.

„Nem igazán fogta meg a szemem. Belgium ellen láttam, és nagyon szenvedett, főleg fizikailag. Kétségtelen, hogy nem szabadott volna végigjátszania a meccset. Olyan a felépítése, mint egy juniornak, így nehéz helyzetbe kerülnie, és kétségeim vannak, hogy megállja-e a helyét a párharcokban” – mondta a 68 éves szemüveges Larqué.

